作者:張說
標題:奉和聖制過晉陽宮應制
內容:太原俗尚武，高皇初奮庸。星軒三晉躔，土樂二堯封。北風遂舉鵬，西河亦上龍。至德起王業，繼明賴人雍。六合啟昌期，再興廣聖蹤。傳呼大駕來，文物如雲從。連營火百里，縱觀人千重。翠華渡汾水，白日崒罕峰。枌榆恩賞洽，桑梓舊情恭。往運感不追，清時惜難逢。詩發尊祖心，頌刊盛德容。願君及春事，回輿綏萬邦。